# Erweiderung vun der Europäescher Unioun

Erweiderungsronnen tëscht 1973 an 2013
D'**Erweiderung vun der Europäescher Unioun**, kuerz och **EU-Erweiderung**, beschreift d'Opnam vun engem oder méi Staaten (sougenannten EU-Bäitrëttsstaaten) an d'Europäesch Unioun, tëscht 1995 an 2013. D'Europäescht Parlament an all d'Memberstaate vun der Europäescher Unioun mussen dem Bäitrëtt zoustëmmen. Virun der Opnam muss d'Bäitrëttsland d'Gemeinschaftsrecht vun der EU (*acquis communautaire*), also d'EU-Recht ëmsetzen.

„Europäesch“ gëtt an engem politesch-kulturelle Sënn verstanen, a schléisst d'Membere vum Europarot wéi beispillsweis d'Republik Zypern, mat an.

## Krittären

Den Europäesche Conseil hat an de Kopenhagener Krittäre vum 22. Juni 1993 véier generell Krittären opgestallt, déi fir d'Bäitrëttskandidaten an d'EU gëllen:

* Verfassungsstaatlechkeet
* Bannemaartfäegkeet
* Integratiounswëllen
* Erweiderungsfäegkeet

Den Artikel 49 Abs. 1 Saz 1 vum EU-Vertrag (EUV) nennt fir de Bäitrëtt vun engem Staat an d'EU, follgend Viraussetzungen:

* nëmmen en europäesche Staat ka bäitrieden (ouni Definitioun, op wat fir engem Territoire d'Europäesch Staate leien)
* en EU-Bäitrëttskandidat muss d'Grondwäerter vun der Europäescher Unioun respektéieren a sech fir hir Fërderung asetzen:
	+ d'Respektéiere vun der Mënschewürd;
	+ Fräiheetlech-demokratesch Staatsform;
	+ Rechtsstaatlechkeet;
	+ Gläichheet;
	+ Respektéiere vun de Mënscherechter an de Minoritéitsrechter.

## Erweiderung

| Numm | Beschreiwung | Kaart |
| --- | --- | --- |
| **EWG-6** (1958-1972) | 1958 gouf d'Europäesch Wirtschaftsgemeinschaft (EWG) vun der Belsch, West-Däitschland, Frankräich, Italien, Lëtzebuerg an Holland gegrënnt, fir déi am Joer 1952 gegrënnt CECA z'ergänzen.
Am Joer 1962 gouf Algerien vu Frankräich onofhängeg. Bis dohi war Algerien en integralen Deel vum franséische Staat an ass domat ënner den Uwendungsberäich vun der EWG gefall. Mat der Onofhängegkeet gouf Algerie vun der EWG ausgeschloss, a konnt och kee Member méi ginn. |  |
| **EC-9** (1973-1980) | Den 22. Januar 1972 goufen zu Bréissel d'Traitéen iwwer den Uschloss vun Dänemark (inkl. Grönland), Irland, Norwegen an dem Vereenegte Kinnekräich ënnerschriwwen. Dänemark, Irland an d'Vereenegt Kinnekräich sinn den 1. Januar 1973 bäigetrueden. Norwegen ass wéinst engem Referendum, bei deem d'Bevëlkerung dogéint gestëmmt huet, net bäigetrueden. |  |
| **EC-10** (1981-1985) | Am Joer 1981 ass Griicheland der EC bäigetrueden, nodeems déi griichesch Transitioun vun enger Diktatur zu engem demokratesche Rechtsstaat geschitt war.
Am Joer 1982 hunn d'Awunner vu Grönland an engem Referendum decidéiert, datt si net méi Deel vun der EC wëlle sinn. Den 1. Februar 1985 ass d'Insel ausgetrueden. |  |
| **EC-12** (1986-1993) | Am Joer 1986 si Portugal a Spuenien der EC bäigetrueden. Dat war eng Confirmatioun vun der demokratescher Transitioun vu béide Länner no Joerzéngte laanger Diktatur. |  |
| **EU-12** (1993-1994) | Nom Fall vun der Berliner Mauer gouf 1990 d'Däitsch Demokratesch Republik mat der Bundesrepublik Däitschland vereenegt, an d'Gebitt vun der deemoleger DDR gouf vun do un en Deel vun der Europäescher Communautéit.
Virun der Ratifikatioun vum Traité vu Maastricht (1992) maachen Dänemark, d'Vereenegt Kinnekräich an Irland Virbehalter beim Iwwerdroe vun nationale Kompetenzen un d'Unioun („Opt-out“-Bestëmmungen). |  |
| **EU-15** (1995-2004) | Am Joer 1995 si Finnland, Éisträich a Schweden der EU bäigetrueden. |  |
| **EU-25** (2004-2006) | Den 1. Mee 2004 sinn Estland, Lettland, Litauen, Malta, Polen, Slowakei, Slowenien, Tschechien, Ungarn an Zypern bäigetrueden. |  |
| **EU-27** (2007 - 2013) | Am Joer 2007 si Bulgarien a Rumänie bäigetrueden. |  |
| **EU-28** (2013 - 2020) | Den 1. Juli 2013 ass Kroatie bäigetrueden. |  |
| **EU-27** (2020 - haut) | Den 1. Februar 2020 ass d'Vereenegt Kinnekräich ausgetrueden (Brexit). |  |
| **Bemierkung**: Wann net anescht uginn, sinn d'Länner den 1. Januar bäigetrueden. |

## Zukünfteg Memberen

D'Europäesch Union (blo) an d'Kandidatelänner (giel).
* Albanien
* Bosnien an Herzegowina
* ( Georgien)
* Moldawien
* Montenegro
* Nordmazedonien
* Serbien
* ( Tierkei)
* Ukrain

Potenzielle Bäitrëttskandidat ass:

* Kosovo

Gestoppt Gespréicher:

* Tierkei
* Georgien

## Kuckt och

* Austrëtt vum Vereenegte Kinnekräich aus der Europäescher Unioun

## Um Spaweck

|  |  |
| --- | --- |
|  |  **Commons: Erweiderung vun der Europäescher Unioun** – Biller, Videoen oder Audiodateien |

|  |  |
| --- | --- |
|  | **Portal EU** – All d'Artikelen op der Wikipedia iwwer d'Europäesch Unioun. |

## Referenzen an Notten